LATVIJAS REPUBLIKAS MINISTRU KABINETS

2016. gada \_\_. \_\_\_ Noteikumi Nr. \_\_

Rīgā prot. Nr. \_\_ \_\_. §)

**Ministru kabineta noteikumu projekts**

**"Kārtība, kādā sniedz un apstrādā informāciju par tabakas izstrādājumiem, augu smēķēšanas produktiem, elektroniskajām cigaretēm un to uzpildes flakoniem"**

*Izdoti saskaņā ar*

*Tabakas izstrādājumu, augu*

*smēķēšanas produktu, elektronisko*

*smēķēšanas ierīču un to šķidrumu aprites likuma*

*5.panta otro daļu*

**I. Vispārīgie jautājumi**

1. Noteikumi nosaka:

1.1. par tabakas izstrādājumiem, elektroniskajām cigaretēm, uzpildes flakoniem un augu smēķēšanas produktiem, kas laisti tirgū, sniedzamās informācijas apjomu;

1.2. par tabakas izstrādājumiem, augu smēķēšanas produktiem, elektroniskajām cigaretēm, uzpildes flakoniem un jaunieviestiem tabakas izstrādājumiem, kurus plānots laist tirgū vai kuriem tiek mainīts sastāvs, sniedzamās informācijas apjomu;

1.3. kārtību, kādā tabakas izstrādājumu, augu smēķēšanas produktu, elektronisko cigarešu un uzpildes flakonu un jaunieviestu tabakas izstrādājumu ražotāji un importētāji sniedz informāciju Veselības inspekcijai;

1.4. kārtību, kādā Veselības inspekcija uzglabā, apstrādā, analizē un publicē no tabakas izstrādājumu, augu smēķēšanas produktu, elektronisko cigarešu un to uzpildes flakonu un jaunieviestu tabakas izstrādājumu ražotājiem un importētājiem saņemto informāciju.

2. Par šajos noteikumos pieprasītās informācijas savlaicīgu un precīzu sniegšanu ir atbildīgs attiecīgā izstrādājuma ražotājs, ja tas veic komercdarbību Eiropas Savienībā un Eiropas Ekonomikas zonā. Ja attiecīgā izstrādājuma ražotājs veic komercdarbību ārpus Eiropas Savienības un Eiropas Ekonomikas zonas un attiecīgā izstrādājuma importētājs veic komercdarbību Eiropas Savienībā un Eiropas Ekonomikas zonā, par pieprasītās informācijas sniegšanu ir atbildīgs attiecīgā izstrādājuma importētājs. Ja attiecīgā izstrādājuma ražotājs un importētājs komercdarbību veic ārpus Eiropas Savienības un Eiropas Ekonomikas zonas, par šajos noteikumos noteiktās informācijas sniegšanu atbild tie abi.

**II. Par tabakas izstrādājumiem sniedzamā informācija**

3. Tabakas izstrādājumu ražotāji un importētāji Veselības inspekcijai par katru tabakas izstrādājuma zīmolu un veidu iesniedz šādu informāciju:

3.1. sarakstu, kurā norādītas visas tabakas izstrādājuma ražošanā izmantotās sastāvdaļas un to daudzums atbilstoši katras tabakas izstrādājumā iekļautās sastāvdaļas svaram dilstošā secībā. Papildus par sarakstā norādītajām sastāvdaļām iesniedzama šāda informācija:

3.1.1. paziņojums, kurā izklāstīti iemesli sastāvdaļu iekļaušanai tabakas izstrādājumā;

3.1.2. sastāvdaļu statuss, tostarp informācija par to, vai sastāvdaļas ir reģistrētas saskaņā ar Eiropas Parlamenta un Padomes 2006.gada 18.decembra regulu Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu Nr. 793/93 un Komisijas Regulu Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK, kā arī to klasifikāciju saskaņā ar Eiropas Parlamenta un Padomes 2008.gada 16.decembra regulu Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza regulu Nr.1907/2006;

3.1.3. toksikoloģiskie dati par sastāvdaļām dedzinātā vai nededzinātā veidā, jo īpaši, norādot to ietekmi uz patērētāju veselību un ņemot vērā visas to atkarību izraisošās īpašības;

3.2. attiecībā uz cigaretēm un tinamo tabaku –tehnisku dokumentu, kurā ir ietverts vispārējs izmantoto piedevu un to īpašību izklāsts;

3.3. darvas, nikotīna un oglekļa monoksīda emisiju līmeņus;

3.4. informāciju par tādām emisijām, kas nav darvas, nikotīna un oglekļa monoksīda emisijas, un to līmeņiem, ja šāda informācija ir pieejama, kā arī izmantotajām šādu emisiju mērīšanas metodēm.

4. Papildus 3.punktā minētajai informācijai, tabakas izstrādājumu ražotāji un importētāji Veselības inspekcijai sniedz:

4.1. pieejamos pētījumus par tirgus izpēti un izvēlēm dažādās patērētāju grupās, tai skaitā jauniešu un regulāru smēķētāju vidū, attiecībā uz sastāvdaļām un emisijām;

4.2. jebkādus tirgus izpētes kopsavilkumus, kas veikti pirms jaunu tabakas izstrādājumu tirdzniecības uzsākšanas.

5. Tabakas izstrādājumu ražotāji un importētāji Veselības inspekcijai ik gadu par iepriekšējo gadu paziņo pārdošanas apjomus katram tabakas izstrādājuma zīmolam un veidam (gabalos vai kilogramos).

6. Ik reizi, kad tabakas izstrādājuma sastāvs tiek mainīts tā, ka tas var ietekmēt šo noteikumu 3. un 4. punktā minēto informāciju, tabakas izstrādājuma ražotāji un importētāji par to informē Veselības inspekciju.

7. Jauna vai mainīta tabakas izstrādājuma gadījumā šo noteikumu 3. un 4.punktā minēto informāciju iesniedz pirms jauna vai mainīta tabakas izstrādājuma laišanas tirgū.

8. Ražotāji un importētāji, iesniedzot šo noteikumu 3. un 4.punktā minēto informāciju, norāda, kuru informāciju tie uzskata par komercnoslēpumu vai citādi konfidenciālu informāciju, un pēc Veselības inspekcijas pieprasījuma pienācīgi pamato savus apgalvojumus.

9. Veselības inspekcijai ir tiesības pieprasīt ražotājiem vai importētājiem veikt pētījumus, lai novērtētu tabakas izstrādājumā iekļauto sastāvdaļu iedarbību uz veselību, ņemot vērā to toksicitāti un spēju izraisīt atkarību.

**III. Pastiprinātas ziņošanas pienākums par cigaretēm un tinamo tabaku**

10. Cigarešu un tinamās tabakas ražotāji un importētāji par cigaretēm un tinamo tabaku, kuru sastāvā ir šo noteikumu 1.pielikumā iekļautās piedevas, veic salīdzinošos pētījumos par katru piedevu. Šajos pētījumos pārbauda:

10.1.1 vai piedeva attiecīgos izstrādājumus padara toksiskus vai palielina to spēju izraisīt atkarību un vai tā rezultātā ievērojami vai izmērāmi palielinās attiecīgo izstrādājumu toksicitāte vai spēja izraisīt atkarību;

10.1.2.vai piedeva rada raksturīgu aromātu;

10.1.3.vai piedeva sekmē nikotīna ieelpošanu vai uzņemšanu organismā;

10.1.4. vai piedeva izraisa tādu vielu rašanos, kam piemīt kancerogēnas, mutagēnas un reproduktīvai sistēmai toksiskas īpašības, un kuras pie noteikta daudzuma ievērojami vai izmērāmi palielina attiecīgā izstrādājuma kancerogēnās, mutagēnās un reproduktīvai sistēmai toksiskas īpašības.

11. Šo noteikumu 10.punktā minētajos pētījumos ņem vērā, kādam nolūkam attiecīgais izstrādājums ir paredzēts un pārbauda emisijas, kas rodas sadegšanas procesā, kurā ir iesaistīta attiecīgā piedeva, kā arī pārbauda piedevas mijiedarbību ar citām attiecīgajā izstrādājumā esošajām sastāvdaļām.

12. Ražotāji vai importētāji, kas cigaretēs vai tinamajā tabakā izmanto vienu un to pašu šo noteikumu 1.pielikumā ieļauto piedevu, var veikt kopīgu pētījumu, ja minētā piedeva tiek izmantota salīdzināmā izstrādājuma sastāvā.

13. Ražotāji vai importētāji sagatavo ziņojumu par veikto salīdzinošo pētījumu rezultātiem. Ziņojumā ietver kopsavilkumu, kā arī salīdzinošo pārskatu, kurā apkopota pieejamā zinātniskā literatūra par minēto piedevu un kurā ir apkopoti veikto pētījumu dati par piedevas ietekmi.

14. Ne vēlāk kā 18 mēnešus pēc dienas, kad attiecīgā piedeva ir iekļauta šo noteikumu 1.pielikumā , ražotāji vai importētāji šo noteikumu 13.punktā minēto ziņojumu iesniedz Eiropas Komisijai un kopiju – Veselības inspekcijai, kas var ražotājiem vai importētājiem pieprasīt par attiecīgo piedevu ziņojumā iekļaut papildu informāciju.

15. Veselības inspekcija var pieprasīt zinātniskai iestādei veikt šo noteikumu 13.punktā minētā ziņojuma salīdzinošo izvērtēšanu, it īpaši attiecībā uz tā pilnīgumu, metodoloģiju un secinājumiem. Par zinātniskās iestādes veikto izvērtējumu ražotāji un importētāji veic samaksu attiecīgajai zinātniskajai iestādei.

16.Ražotāji un importētāji, iesniedzot Veselības inspekcijai šo noteikumu 13.punktā minēto ziņojumu, norāda, kura ziņojumā iekļautā informācija uzskatāma par komercnoslēpumu.

17. No šajos noteikumos noteiktā pienākuma veikt salīdzinošus pētījumus un sagatavot ziņojumu ar šo pētījumu rezultātiem atbrīvoti mazie un vidējie uzņēmumi, ja ziņojumu par attiecīgo piedevu jau ir sagatavojis cits ražotājs vai importētājs.

**IV. Par elektroniskajām cigaretēm un uzpildes flakoniem sniedzamā informācija**

18.Elektronisko cigarešu un uzpildes flakonu ražotāji un importētāji iesniedz Veselības inspekcijai paziņojumu par elektroniskajām cigaretēm un uzpildes flakoniem, kurus plāno laist tirgū. Paziņojumu iesniedz sešus mēnešus pirms elektroniskās cigaretes vai uzpildes flakona paredzētās laišanas tirgū, kā arī ik reizi, kad elektroniskā cigarete vai uzpildes flakons tiek būtiski mainīts. Atkarībā no tā, vai izstrādājums ir elektroniskā cigarete vai uzpildes flakons, paziņojumā ietverama šāda informācija:

18.1. ražotājs, atbildīgā juridiskā vai fiziskā persona Eiropas Savienībā un importētājs Eiropas Savienībā, kā arī kontaktinformācija;

18.2. attiecīgā izstrādājuma sastāvdaļu un emisiju saraksts un daudzumi katram zīmolam un veidam;

18.3. izstrādājuma sastāvdaļu un emisiju toksikoloģiskie dati (tai skaitā, kad tās ir uzkarsētas), iekļaujot informāciju par sastāvdaļu un emisiju ietekmi uz patērētāju veselību, kad tās tiek ieelpotas, un ņemot vērā to iespējamo pieradumu izraisošo ietekmi;

18.4. informācija par nikotīna devām un uzņemšanu organismā normālos vai paredzamos lietošanas apstākļos;

18.5. izstrādājuma sastāvdaļu, tostarp elektroniskās cigaretes vai uzpildes flakona atveres un uzpildes mehānisma, apraksts;

18.6. ražošanas procesa apraksts, tostarp informācija par sērijveida ražošanu un deklarācija, ka attiecīgā izstrādājuma ražošanas procesā ir nodrošināta tā atbilstība normatīvajiem aktiem;

18.7. deklarācija par to, ka ražotājs un importētājs uzņemas pilnu atbildību par tirgū laistā izstrādājuma kvalitāti un drošību, lietojot to normālos vai saprātīgi paredzamos apstākļos.

19. Ja Veselības inspekcija konstatē, ka saskaņā ar šo noteikumu 18.punktu sniegtā informācija nav pilnīga, tai ir tiesības pieprasīt attiecīgā izstrādājuma ražotājam vai importētājam papildināt sniegto informāciju.

20. Elektronisko cigarešu un uzpildes flakonu ražotāji un importētāji Veselības inspekcijai ik gadu par iepriekšējo gadu iesniedz:

20.1. informāciju par katra elektroniskās cigaretes vai uzpildes flakona zīmola un veida pārdošanas apjomiem;

20.2. informāciju par to, kādām elektroniskajām cigaretēm vai uzpildes flakoniem priekšroku dod dažādas patērētāju grupas, tostarp jaunieši un nesmēķētāji, norādot arī galvenos izstrādājumu lietotāju tipus;

20.3. informāciju par elektronisko cigarešu un uzpildes flakonu pārdošanas veidiem;

20.4. kopsavilkumus par tirgus pētījumiem, kas veikti par šo noteikumu 20.1., 20.2. un 20.3.apakšpunktā minēto, pievienojot tulkojumu angļu valodā.

21. Iesniedzot šajos noteikumos prasīto informāciju, elektronisko cigarešu un uzpildes flakonu ražotāji un importētāji norāda, kuru informāciju tie uzskata par komercnoslēpumu vai citādi konfidenciālu informāciju, un pēc pieprasījuma pienācīgi pamato savus apgalvojumus.

**IV. Par augu smēķēšanas produktiem sniedzamā informācija**

22. Ražotāji un importētāji pirms jauna augu smēķēšanas produkta laišanas tirgū Veselības inspekcijai iesniedz sarakstu ar visām sastāvdaļām, ko lieto attiecīgā augu smēķēšanas produkta ražošanā, norādot to daudzumu katram augu smēķēšanas produkta zīmolam un veidam.

23. Ja augu smēķēšanas produkta sastāvs tiek mainīts tā, ka tas ietekmē šo noteikumu 22.punktā sniegto informāciju, augu smēķēšanas produkta ražotāji un importētāji par to informē Veselības inspekciju. Informācija iesniedzama pirms attiecīgā mainītā augu smēķēšanas produkta laišanas tirgū.

24. Augu smēķēšanas produktu ražotāji un importētāji, iesniedzot Veselības inspekcijai šo noteikumu 22.un 23. punktā prasīto informāciju, norāda, kura informācija ir uzskatāma par komercnoslēpumu.

**VI. Par jaunieviestiem tabakas izstrādājumiem sniedzamā informācija**

25. Ražotāji un importētāji sešus mēnešus pirms jaunieviesta tabakas izstrādājuma paredzētās laišanas tirgū iesniedz Veselības inspekcijai paziņojumu par jaunieviestu tabakas izstrādājumu, ko plānots laist tirgū, iekļaujot paziņojumā:

25.1. janieviesta tabakas izstrādājuma sīku aprakstu;

25.2. jaunieviesta tabakas izstrādājuma lietošanas pamācību;

25.3. informāciju par jaunieviesta tabakas izstrādājuma sastāvdaļām un emisijām saskaņā ar šo noteikumu 3. punktu;

25.4. pieejamos zinātniskos pētījumus par jaunieviesta tabakas izstrādājuma toksicitāti, spēju izraisīt atkarību un piesaistīt uzmanību, jo īpaši attiecībā uz tā sastāvdaļām un emisijām;

25.5. pieejamos pētījumus, pētījumu kopsavilkumus un tirgus izpēti par dažādu patērētāju grupu, tostarp jauniešu un regulāro smēķētāju, izvēli;

25.6. citu pieejamu atbilstošo informāciju, tai skaitā jaunieviesta tabakas izstrādājuma riska un ieguvumu analīzi, tā paredzamo ietekmi uz tabakas izstrādājumu lietošanas pārtraukšanu un uzsākšanu un prognozes par patērētāju viedokli.

26.Jaunieviestu tabakas izstrādājumu ražotāji un importētāji iesniedz Veselības inspekcijai jebkādu jaunu vai atjauninātu informāciju par pētījumiem vai tirgus izpēti un citu informāciju, kas minēta šo noteikumu 25.4., 25.5. un 25.6.apakšpunktā.

27. Veselības inspekcijai ir tiesības prasīt, lai jaunieviesta tabakas izstrādājuma ražotāji vai importētāji veiktu papildu testus vai iesniegtu papildu informāciju par jaunieviestu tabakas izstrādājumu, par kuru tiek veikts paziņojums.

**VII. Kārtība, kādā tabakas izstrādājumu (tai skaitā jaunieviestu tabakas izstrādājumu), augu smēķēšanas produktu, elektronisko cigarešu un uzpildes flakonu ražotāji un importētāji sniedz informāciju**

28.Šajos noteikumos noteikto informāciju par tabakas izstrādājumiem, augu smēķēšanas produktiem, kā arī jaunieviestiem tabakas izstrādājumiem ražotāji un importētāji Veselības inspekcijai sniedz šo noteikumu 2.pielikumā noteiktajā formā, izmantojot datu iesniegšanai paredzēto kopīgo elektronisko ievades portālu (turpmāk- portāls).

29.Šajos noteikumos noteikto informāciju par elektroniskajām cigaretēm un uzpildes flakoniem, tostarp par izmaiņām un izņemšanu no tirgus, elektronisko cigarešu un uzpildes flakonu ražotāji un importētāji Veselības inspekcijai sniedz šo noteikumu 3.pielikumā noteiktajā formā, izmantojot portālu.

30. Ražotājs vai importētājs pirms informācijas pirmreizējās iesniegšanas portālā pieprasa iesniedzēja identifikācijas numuru, ko ģenerē portāla operators. Ražotājs vai importētājs pēc pieprasījuma portālā ielādē dokumentu, kurā ir komersanta identifikācijas dati un apliecinājums par darbības jomu saskaņā ar tās valsts tiesību aktiem, kurā tiek veikta komercdarbība. Turpmākajai informācijas sniegšanai un turpmākajā sarakstē izmanto vienu un to pašu iesniedzēja identifikācijas numuru.

31.Katram izstrādājumam par kuru ziņo, ražotājs vai importētājs piešķir izstrādājuma identifikācijas numuru. Pamatojoties uz šo noteikumu 30.punktā minēto iesniedzēja identifikācijas numuru, izstrādājuma identifikācijas numurs tabakas izstrādājumiem tiek apzīmēts lietojot burtu kombināciju „TP-ID”, elektroniskajām cigaretēm un uzpildes flakoniem- „EC-ID”.

32. Iesniedzot informāciju par izstrādājumiem ar vienādu sastāvu un dizainu, ražotāji un importētāji, cik iespējams, izmanto vienu un to pašu izstrādājuma identifikācijas numuru, jo īpaši gadījumos, kad datus iesniedz dažādi koncerna dalībnieki. Šo nosacījumu piemēro neatkarīgi no zīmola un zīmola paveida, kā arī neatkarīgi no tā, cik valstīs izstrādājumi laisti tirgū. Ja ražotājs vai importētājs nevar nodrošināt, ka izstrādājumiem ar vienādu sastāvu un dizainu tiek izmantoti vienādi izstrādājumu identifikācijas numuri, iespēju robežās norāda vismaz izstrādājumiem piešķirtos atšķirīgos izstrādājumu identifikācijas numurus.

**VIII. Kārtība, kādā tiek veikta informācijas apstrāde, uzglabāšana un publicēšana**

33. Atbilstoši šiem noteikumiem portālā iesniegto ražotāju un importētāju informāciju Veselības inspekcija uzglabā Eiropas Komisijas nacionālajā datu repozitorijā, nodrošinot, ka:

33.1. informācija ir pieejama Eiropas Komisijai un citām Eiropas Savienības un Eiropas Ekonomikas zonas dalībvalstīm;

33.2. apstrādājot komercnoslēpumu un citu konfidenciālu informāciju tiek ievērota konfidencialitāte.

34. Informāciju, ko atbilstoši šo noteikumu 3.1., 3.3. un 3.4. apakšpunktam, 10., 18. un 22. punktam iesnieguši ražotāji un importētāji, Veselības inspekcija publicē savā tīmekļa vietnē. Informāciju, kuru ražotāji un importētāji ir norādījuši kā komercnoslēpumu, nepublicē.

35. Šo noteikumu izpratnē attiecībā uz informāciju, kas iesniegta par tabakas izstrādājumiem, par konfidenciālu informāciju vai komercnoslēpumu netiek uzskatīta šāda informācija:

35.1. tabakas izstrādājumu sastāvā iekļautās piedevas, kas nav aromatizētāji, un to daudzums;

35.2. tabakas izstrādājumu sastāvā iekļautās sastāvdaļas, kas nav piedevas un kuru daudzums pārsniedz 0,5% no tabakas izstrādājuma vienības kopējā svara, un to daudzums;

35.3. cigarešu un tinamās tabakas sastāvā iekļautie aromatizētāji, kuru daudzums pārsniedz 0,1% no tabakas izstrādājuma vienības kopējā svara, un to daudzums;

35.4. pīpju tabakas, cigāru, cigarillu , bezdūmu tabakas izstrādājumu un visu pārējo tabakas izstrādājumu sastāvā iekļautie aromatizētāji, kuru daudzums pārsniedz 0,5% no tabakas izstrādājuma vienības kopējā svara, un to daudzums;

35.5. pētījumi un dati, kas iesniegti saskaņā ar šo noteikumu 3.1.3., 3.2. un 3.4. apakšpunktu, kā arī 9.punktu, jo īpaši par toksicitāti un spēju izraisīt atkarību. Ja šie pētījumi ir saistīti ar konkrētiem zīmoliem, noņem tiešas un netiešas atsauces uz zīmolu un iesniedz rediģēto versiju.

36. Šo noteikumu izpratnē attiecībā uz informāciju, kas iesniegta par elektroniskajām cigaretēm un uzpildes flakoniem, par konfidenciālu informāciju vai komercnoslēpumu netiek uzskatīta šāda informācija:

36.1. sastāvdaļas, ko lieto tādos daudzumos, kas pārsniedz 0,1% no šķidruma galīgā sastāva;

36.2. pētījumi un dati, kas iesniegti saskaņā ar šo noteikumu 18.punktu, jo īpaši par toksicitāti un spēju izraisīt atkarību. Ja šie pētījumi ir saistīti ar konkrētiem zīmoliem, noņem tiešas un netiešas atsauces uz zīmoliem un iesniedz rediģēto versiju.

**IX. Noslēguma jautājumi**

37.Par tabakas izstrādājumiem, kas laisti tirgū līdz 2016. gada 20. maijam, šo noteikumu 3. un 4. punktā noteikto informāciju iesniedz līdz 2016.gada 20.novembrim.

38. Par elektroniskajām cigaretēm un uzpildes flakoniem, kas laisti tirgū līdz 2016. gada 20. maijam, šo noteikumu 18.punktā noteikto informāciju iesniedz līdz 2016.gada 20.novembrim.

39. Šo noteikumu 13.un 14.punktā noteiktais pienākums sagatavot un iesniegt ziņojumu par šo noteikumu 1.pielikumā iekļautajām piedevām piemērojams no 2017.gada 1.janvāra.

40. Šo noteikumu 5.punktā minēto informāciju tabakas izstrādājumu ražotāji un importētāji pirmo reizi sniedz 2016.gadā par pārdošanas apjomiem 2015.gadā.

**Informatīva atsauce uz Eiropas Savienības direktīvu**

Ministru kabineta noteikumos iekļautas tiesību normas, kas izriet no:

Eiropas Parlamenta un Padomes 2014.gada 3.aprīļa direktīvas 2001/40/ES par dalībvalstu normatīvo un administratīvo aktu tuvināšanu attiecībā uz tabakas un saistīto izstrādājumu ražošanu, noformēšanu un pārdošanu un ar ko atceļ Direktīvu 2001/37/EK.

Ministru prezidents Māris Kučinskis

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretāra p.i. Kārlis Ketners

16.06.2016. 11.36

2439

Krūmiņa, 67876077

alise.krumina@vm.gov.lv

Jurševica, 67876186

anita.jursevica@vm.gov.lv